टीआरएस ने इसी नारे के साथ चुनाव लड़े थे कि ये उपचुनाव तेलंगाना राज्य पर जनमत संग्रह है लेकिन तब भी पार्टी को सोलह विधानसभा सीटों पर से सिर्फ 7 और 4 लोकसभा सीटों में से सिर्फ दो सीटें मिलीं। फिर भी महत्वपूर्ण यह है कि इन चुनावों में लगभग सारी महत्वपूर्ण पार्टियों ने खुले तौर पर यह कहा कि वे अलग तेलंगाना की मांग के खिलाफ नहीं हैं। इन पार्टियो में तेलुगू देशम पार्टी भी शामिल है जो हमेशा से राज्य के विभाजन का विरोध करती रही है। अगर टीडीपी का हृदय परिवर्तन पहले हुआ होता तो तेलंगाना राज्य अब तक बन चुका होता क्योंकि भारतीय जनता पार्टी जब सत्ता में थी तब उसने छोटे राज्य बनाने का अपना चुनावी वायदा निभाया था। अगर तेलंगाना के समर्थकों को इस मौके का फायदा नहीं मिला तो इसकी वजह टीडीपी का घोर विरोध ही था।